钦定古今图书集成/理学汇编/学行典/第091卷 > 王阳明集 > 《寄周子充尚书》前人
## 钦定古今图书集成/理学汇编/学行典/第091卷 > 王阳明集 > 《寄周子充尚书》前人

垂谕。或谓“人患不知道，知则无不能行”，此语诚未完。
知有精粗，行有浅深，然知常在先，固有知之而不能
行者矣，未有不知而能行者也。《语》所谓“知及之仁，不
能守之”，是知而不能行者也。所谓知之者不如好之
者，好之者不如乐之者，是不知则无由能好而乐也。
且以孝于亲一事论之，自其粗者，知有冬温夏凊，昏
“定晨省”，则当行温凊定省。行而又知其有进于此者，
则又从而行之。知之进则行愈有所施；行之力则知
愈有所进。以至于圣人人伦之至，其等级固远，其曲
折固多，然亦必由是而循循可至焉耳。盖致知力行，
此两者工夫互相发也。寻常与朋友讲论愚意，欲其
据所知者而行之，行而思之，庶几所践之实而思虑
之开明。不然，贪高慕远，莫能有之，果何为哉？然有所
谓知之至者，则其行自不能已，然须致知力行工夫
既到，而后及此，如颜子是也。彼所谓欲罢不能者，知之至而自不能以已也。若学者以想象臆度，或一知
半解为知道，而曰“知之则无不能行”，是妄而已。曾晳
《咏归》之语，亦可谓见道体矣。而《孟子》犹以其行不掩
为狂，而况下此者哉？不识高明，以为如何？